คลังบูมเปิดแก้หนี้นอกระบบรอบ2
&#8220;กรณ์&#8221; ตั้งแท่นแก้หนี้นอกระบบรอบ 2 ผ่าน ออมสินธ.ก.ส. รอบแรกเข้าระบบ 3.51 หมื่นล้าน กว่า 4.13 แสนราย
19 ส.ค. 2554

“กรณ์” ตั้งแท่นแก้หนี้นอกระบบรอบ 2 ผ่าน ออมสินธ.ก.ส. รอบแรกเข้าระบบ 3.51 หมื่นล้าน กว่า 4.13 แสนราย
นายกรณ์ จาติกวณิช รมว.คลัง โพสต์ข้อความในเฟซบุ๊ก Korn Chatikavanij ว่า เมื่อวันที่ 6 พ.ค. ได้สรุปรายละเอียดโครงการแก้หนี้นอกระบบรอบ 2 แล้ว โดยธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) จะเป็นผู้ดำเนินการ และจะมีการขึ้นทะเบียนตั้งแต่วันที่ 1 ส.ค.นี้ ส่วนรายละเอียดจะชี้แจงในสัปดาห์หน้า
นายอารีพงศ์ ภู่ชอุ่ม ปลัดกระทรวงการคลัง ระบุว่า การขึ้นทะเบียนหนี้นอกระบบรอบที่ 2 จะมีการปรับกลไกการทำงานของหน่วยงานที่ทำหน้าที่เจรจาประนอมหนี้จากเดิมที่ต้องอาศัยกลไกของกระทรวงมหาดไทย มาให้กระทรวงการคลังทำหน้าที่แทนเพราะมีประสบการณ์แล้ว โดยเมื่อสัปดาห์ที่ผ่านมา คณะรัฐมนตรี (ครม.) อนุมัติตั้งสำนักนโยบายพัฒนาระบบการเงินภาคประชาชนหรือสำนักปากท้องฯ ขึ้นแล้ว วันที่ 11 พ.ค.นี้ จะจัดงานเปิดตัวสำนักปากท้องฯ อย่างเป็นทางการ โดยจะมีการจัดสัมมนาเกี่ยวกับนโยบายการเงินภาคประชาชน ซึ่งการขึ้นทะเบียนหนี้นอกระบบรอบที่ 2 จะเน้นคุณภาพมากกว่าปริมาณ 
กระทรวงการคลัง เปิดเผยว่า การแก้ปัญหาหนี้นอกระบบรอบแรก ณ วันที่ 7 เม.ย. มีผู้มาลงทะเบียนทั้งสิ้น 1.18 ล้านราย มูลหนี้กว่า 1.23 แสนล้านบาท เจรจาหนี้สำเร็จกว่า 5.72 แสนราย เป็นมูลหนี้ทั้งหมดกว่า 5.67 หมื่นล้านบาท และได้อนุมัติสินเชื่อเพื่อโอนหนี้เข้าระบบแล้วกว่า 3.51 หมื่นล้านบาท คิดเป็นลูกหนี้กว่า 4.13 แสนราย หรือ 74.27% ของผู้ที่ประสงค์จะขอกู้
น.ส.นงเยาว์ พาชีรัตน์ รองผู้อำนวยการ ธนาคารออมสิน กลุ่มสินเชื่อรายย่อย เปิดเผยว่า ผลการดำเนินโครงการแก้หนี้นอกระบบรอบแรกของธนาคารออมสิน มียอดขึ้นทะเบียน 4.97 แสนราย เจรจาได้สำเร็จและประสงค์ขอกู้เงินกว่า 2.06 แสนล้านบาท คิดเป็นมูลหนี้ 1.7 หมื่นล้านบาท ล่าสุดได้อนุมัติสินเชื่อไปแล้วกว่า 1.46 แสนราย คิดเป็นวงเงินสินเชื่อกว่า 1.96 หมื่นล้านบาท